Mynen vruntliken grot tovorende gescreven unde wes ik gudis vormak. Ersamen besunderen guden vrunde. Jwven breffe by Hans Bokche [hebbe ik] wol vornomen, wo gy dat solt ut der rosteringe umme mynen willen los gegeven hebben etc. unde ok wo gy Hans Bokche gegunt hebben van myner wegenen uttoskepende solt unde 2 leste honich etc., worvore ik jwve ersammichet vruntliken danche. Doch hadde ik Hans Bokche mynen breff noch mynes geldis nicht medegedan, ok nenerleye dingh bevolen my to kopende, ok heft he nicht hergebrakt my tobehorende, alzo he sekt, sunder wat he heft, das is syn. Darumme, leven vrunde, lovet nwmande sulker worde by eyn ander tydh, wente wat ik behove unde we my dar wat halen schal, dat wil ik jw wol schriven. Likte mokten dar wol mere genesen hebben, de alzo geskepet hebben, dar ik nicht van en wet. Item, leven vrunde, mogy wetet, wo dat myn herre koning Cristoffers genade my gescreven heft to siner genade to komende, des ik nw ganz beret byn. Darumme hebbe ik bringer desses breves, by namen Sigfridh mynen dener, to Revele gesant, etzwelche stukche my to kopende, de ik to der reysse behovende byn, alzo is hering, mede, wiin unde kersedranch. Darumme bidde ik jw, ersamen leven vrunde, dat gy wol willen don unde gwnnen em wttoskepende der ergescreven parseyle so vele, alzo ik eme in schrifft gedan hebbe. Och, ersamen leven vrunde, so hebbe ik vornomen, dat mik Frederich [Depenbeke] nw nicht mere wtsendet men 12 leste soltes. Darumme hebbe ik disseme ergescreven Sigfride ok bevolen 30 leste soltes uttoskepende in der maten, alzo ik jwve ersammichet in der vasten toscrheff, unde bidde ik jw vruntliken, dat gy ene nicht hinderen offt hinderen laten in dessen voregescreven saken, welch ik gerne tegen jwve ersammichet vorsculden wyl. Dem Gode bevele ik jw to ewegen tiden. Gescreven up Viborgh des manedages vor pingisten under myn ingesegel 44°. Ik Karl Knutsson, ritter unde hovetman up Wyborg etc. Adress: Den ersamen borgemesters unde ratmannes der stat Revele kome disse breffe.